SCN เก็บหุ้น “GEP Thailand” เพิ่ม10% ดันสัดส่วนถือ “โซลาร์มินบู” แตะ 40%
SCN เก็บหุ้น “GEP Thailand” เพิ่ม10% ดันสัดส่วนถือ "โซลาร์มินบู" แตะ 40%
5 ต.ค. 2561

บริษัท สแกน อินเตอร์ จำกัด (มหาชน) หรือ SCN ระบุว่า บริษัทปรับแผนการเข้าซื้อหุ้นเพิ่มในโรงไฟฟ้าพลังงานแสงอาทิตย์มินบู ประเทศเมียนมา หลังจากได้ปรับแผนไปแล้วหนึ่งครั้งเมื่อเดือน ก.ย.ที่ผ่านมา ที่จะเข้าซื้อหุ้นเพิ่มอีก 19% จากเดิมที่ถือหุ้นอยู่ 30% ซึ่งจะทำให้เพิ่มการถือหุ้นเป็น 49%
ทั้งนี้ ล่าสุดกลุ่มผู้ขายตกลงจะขายหุ้นให้บริษัทเพียง 10% จากเดิม 19% ซึ่งจะทำให้บริษัทเข้าถือหุ้นในโรงไฟฟ้ามินบูเพิ่มเป็น 40% อย่างไรก็ตาม ยืนยันว่าการปรับสัดส่วนถือหุ้นดังกล่าวจะไม่กระทบต่อสิทธิและการลงทุนของบริษัท โดยบริษัทจะยังคงได้สิทธิในการแต่งตั้งกรรมการในเป็นจำนวน 4 คนจากกรรมการทั้งหมด 10 คน ตามเดิม และยังคงมีสิทธิได้รับผลตอบแทนจากการลงทุน (EIRR) ในอัตราประมาณ 10% ตามเดิม
ขณะที่ที่ประชุมคณะกรรมการบริษัท อนุมัติให้ยกเลิกมติของที่ประชุมคณะกรรมการบริษัท ครั้งที่ 5/2561 เมื่อวันที่ 13 ก.ย.61 ที่ให้ซื้อหุ้นเพิ่มเติม 19% ในบริษัท พลังงานเพื่อโลกสีเขียว (ประเทศไทย) จำกัด (GEP Thailand) ซึ่งเป็นผู้ดำเนินโครงการโรงไฟฟ้าพลังงานแสงอาทิตย์มินบู ในเมียนมา โดยมีมูลค่าการลงทุนใหม่จำนวน 4.95 ล้านเหรียญสหรัฐ หรือราว 165.37 ล้านบาท และการเพิ่มทุนจดทะเบียน 21.7 ล้านหุ้น พาร์หุ้นละ 0.50 บาท เพื่อเสนอขายให้บุคคลในวงจำกัด (PP) คือ Planet Energy และ Noble Planet Pte. Ltd. (Noble Planet) ซึ่งเป็นผูขาย
พร้อมทั้งอนุมัติลงทุนเพิ่มเติมใน GEP Thailand จำนวน 10% เป็นมูลค่าซื้อขายรวม 2.2 ล้านเหรียญสหรัฐ หรือราว 73.49 ล้านบาท ซึ่งจะชำระค่าหุ้นเป็นหุ้นเพิ่มทุนและเงินสด เมื่อรวมกับหุ้นเดิมที่บริษัทถืออยู่ใน  GEP Thailand จำนวน 30% จะทำให้บริษัทถือหุ้นเพิ่มเป็น 40%
ทั้งนี้ การซื้อหุ้นเพิ่มใน GEP Thailand สัดส่วน 10% ดังกล่าว เป็นการซื้อจาก Noble Planet จำนวน 6.5% มูลค่า 1.44 ล้านเหรียญสหรัฐ ซึ่งบริษัทจะชำระค่าตอบแทนเป็นหุ้นสามัญเพิ่มทุนของบริษัท ไม่เกิน 10.74 ล้านหุ้น หรือ 0.89% ในราคาเสนอขายหุ้นละ 4.50 บาท คิดเป็นมูลค่ารวม 48.32 ล้านบาท และซื้อจาก Planet Energy จำนวน 3.5% มูลค่า 7.74 แสนเหรียญสหรัฐ โดยบริษัทจะชำระค่าตอบแทนเป็นเงินสด เพื่อให้บริษัทได้มาซึ่งหุ้น GEP Thailand เป็นจำนวน 10% ณ วันที่เริ่มดำเนินการเชิงพาณิชย์ของโครงการโรงไฟฟ้ามินบู ระยะที่ 1
โดย คณะกรรมการบริษัทอนุมัติให้เสนอต่อที่ประชุมวิสามัญผู้ถือหุ้น ครั้งที่ 1/2561 ในวันที่ 29 พ.ย.61 เพื่อพิจารณาอนุมัติการเพิ่มทุนจดทะเบียนของบริษัทเป็น 605.37 ล้านบาท จากเดิม 600 ล้านบาท โดยออกหุ้นเพิ่มทุนไม่เกิน 10.74 ล้านหุ้น พาร์หุ้นละ 0.50 บาท เพื่อจัดสรรให้กับ Noble Planet เพื่อเป็นค่าตอบแทนส่วนหนึ่งสำหรับหุ้นสามัญของ GEP Thailand ที่บริษัทจะลงทุนเพิ่มเติม ซึ่งภายหลังจัดสรรหุ้นเพิ่มทุนดังกล่าวแล้วจะทำให้ Noble Planet เข้ามาถือหุ้นในบริษัทจำนวน 0.89%
อนึ่ง โรงไฟฟ้าพลังงานแสงอาทิตย์ ในเมืองมินบู ขนาดกำลังผลิตไฟฟ้า 220 เมกะวัตต์ นับเป็นโครงการโรงไฟฟ้าพลังงานแสงอาทิตย์ขนาดใหญ่ที่สุดในภูมิภาคเอเชียตะวันออกเฉียงใต้ มูลค่าโครงการมากกว่า 10,000 ล้านบาท ที่แบ่งการพัฒนาออกเป็น 4 ระยะ คาดก่อสร้างแล้วเสร็จและเริ่มจำหน่ายไฟฟ้าเชิงพาณิชย์ (COD) จำนวน 50 เมกะวัตต์ในเฟสแรกได้ภายในต้นปี 62 โดยประเมินว่าโครงการนี้จะมีผลตอบแทนจากการลงทุน (IRR) ไม่ต่ำกว่า 10%